पाएं अपने शहर की ताज़ा ख़बरें और फ्री ई-पेपरडाउनलोड करें
जिले के बेगूं थाना क्षेत्र में 15 वर्षीय किशोरी का अपहरण कर सामूहिक दुष्कर्म, जबरन शादी करवाने और बाल तस्करी जैसा मामला सामने आया है। पीड़िता और परिजनों के बयानों के आधार पर पुलिस ने एक महिला सहित दो लोगों के खिलाफ केस दर्ज किया है। किशोरी ने एक पुलिसकर्मी और एक युवक पर दुष्कर्म का आरोप लगाया है। जबकि उसने उसकी जबरन शादी कराने का भी बयान दिया है। अपहर्ताओं से छुड़ाए जाने के बाद घबराई किशोरी ने बाल कल्याण समिति और पुलिस के सामने अपने साथ हुई ज्यादती की जानकारी दी। दोनों जगह दिए गए बयानों में यह मामला अपहरण कर फिरौती मांगने, बाल विवाह कराने, गैंगरेप और बाल तस्करी के रूप में आगे बढ़ रहा है। पुलिस में मामला दर्ज हो चुका है। बाल कल्याण समिति के अध्यक्ष ने पुलिस को कहा है कि इस मामले में बाल तस्करी सहित कई गंभीर धाराएं वह लगाए, क्योंकि यह अन्य मामलों से अलग मामला है।
अपहरण के बाद सूचनाओं के आधार पर पुलिस ने बालिका को आरोपियों के चंगुल से छुड़वाकर बाल कल्याण समिति के सामने पेश किया, जहां उसकी काउंसलिंग कर मेडिकल जांच करवाई गई। पीड़िता के बयानों और उसके परिजनों द्वारा 3 मई को दी गई शिकायत पर बेगूं थाना पुलिस ने एक महिला सहित एक अन्य आरोपी के खिलाफ मुकदमा दर्ज किया है। इसकी जांच भदेसर वृत्ताधिकारी अदिति चौधरी को सौंपी गई है। हालांकि अब पुलिस इस मामले में ज्यादा कुछ बताने से कतरा रही है।
यह है पूरा मामला
पुलिस के अनुसार बालिका के परिजनों ने बताया कि वे 10 दिन पहले मजदूरी पर गए थे। तब 15 वर्षीया उनकी बेटी घर पर अकेली थी। तब पारसोली में रहने वाली नंदूबाई भील नाम की महिला उनके घर पहुंची और पीड़िता को एक शादी में खाना खिलाने की बात कहकर ले गई। इसके बाद 2 मई को अज्ञात व्यक्ति ने बालिका के परिजनों को फोन कर कहा कि तुम्हारी बेटी हमारे कब्जे में है। ढाई लाख रुपए देकर तुम बच्ची को छुड़ाकर ले जाओ। तब बच्ची के माता पिता ने नंदूबाई को फोन किया। उसका फोन बंद आने लगा। तब 3 मई को परिजन बेगूं थाना पहुंचे। वहां परिजनों की शिकायत पर पुलिस ने मासूम बच्ची को भीलवाड़ा से मुक्त करवाया। उसे बाल कल्याण समिति में पेश किया।
बच्ची ने बयानों में किया खुलासा, पुलिसकर्मी और अन्य युवक पर लगाया सामूहिक दुष्कर्म का आरोप
पीड़िता किशोरी ने बयानों में बताया कि नंदूबाई उसे घर से साथ ले गई। तब पुराने बस स्टैंड पर बाइक सवार एक युवक आया। वे दोनों उसे बाइक पर बैठाकर ले गए। जोगणिया के जंगल में छोड़ दिया। वहां बाइक सवार दो युवक जबरन बालिका को भीलवाड़ा ले गए।
वहां धर्मचंद नाम का व्यक्ति मौजूद था। वह खुद को पुलिस कांस्टेबल बता रहा था। नंदूबाई ने किशोरी को पुलिसकर्मी के हवाले कर दिया। धर्मचंद ने उसके साथ दुष्कर्म किया। अगले दिन दिलखुश नाम के व्यक्ति को बुलाया।
दुष्कर्म कर खींचे अश्लील फोटो
किशोरी का आरोप है कि दिलखुश ने भी उसके साथ दुष्कर्म किया। उसके अश्लील फोटो खींचे। दिलखुश के परिजन उसे एक गाड़ी में बैठाकर अपने घर ले गए। वहां पांच दिन तक बंधक बनाकर रखा। वहां भी दुष्कर्म किया गया। इस बीच मौका पाकर पीड़िता ने अपने परिजनों को फोन कर जानकारी दी। परिजनों ने उन्हीं नंबरों पर फोन किया तब ढाई लाख रुपए देने पर बच्ची को छोड़ने के लिए कहा। इसके बाद पुलिस ने उसे मुक्त करवाया। पीड़िता ने यह भी बयान दिया कि नंदूबाई ने 40 हजार रुपए देने के बदले पांच दिन के लिए काम से लेकर जाने की बात कही थी। फिर उसे फूला बाई को सौंप दिया।
काउंसलिंग में दिया यह बयान
काउंसलिंग के दौरान किशोरी ने बताया कि नंदूबाई ने 40 हजार रुपए देने के बदले में 5 दिन के लिए मुझे काम से लेकर जाने की बात कही थी, लेकिन उसने बस स्टैंड पर पहले से मौजूद एक आदमी और फूला बाई को सौंप दिया। फुला बाई पाड़लिया गांव लेकर गई, जहां पहले से शादी की तैयारियां की गई थी। मैंने मौका देख कर अपने घर फोन किया तो भाई ने बताया कि नंदूबाई वापस बेगूं आ गई। पकड़े जाने पर उन लोगों ने किशोरी के साथ मारपीट की और दिलखुश के साथ ज़बरदस्ती शादी करवा दी। दो-तीन दिन तक दिलखुश ने उसके साथ दुष्कर्म किया और बंद कमरे में उसका फोटो भी खींचा। किशोरी ने फुला बाई पर उसे दिलखुश को बेचने का आरोप भी लगाया है।
अन्य धाराओं में भी दिए जांच के आदेश
बाल कल्याण समिति के अध्यक्ष रमेश चंद्र दशोरा ने बताया कि बेगूं पुलिस ने बालिका को दस्तयाब कर मेरे सामने पेश किया। जहां उसकी काउंसलिंग और बयान रिकॉर्ड किए गए। मैंने बालिका की मानसिक स्थिति को देखते हुए एक बालमित्र को नियुक्त किया। साथ ही एक काउंसलर भी नियुक्त किया जो उसके माता-पिता की देखरेख में काउंसलिंग करेंगे, ताकि बालिका किसी अवसाद का शिकार न हो। परिवार की आर्थिक स्थिति को देखकर मैंने विधिक सेवा प्राधिकरण के विधिक पीड़ित प्रतिकर राशि दिलवाने की अनुशंसा की।
इसके साथ ही मैंने जिला पुलिस अधीक्षक को पत्र लिखकर 370, 376, किशोर न्याय अधिनियम 2015 की धारा 75, 81 एवं बाल विवाह निषेध अधिनियम 2006 की धारा 9 और 10 तथा पॉक्सो एक्ट 2012 की धारा 5 व 6 में भी जांच कराने के निर्देश दिए। आगे की जांच भदेसर वृताधिकारी अदिति चौधरी कर रही हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn